ประกันเงินฝากเตือนประชาชนพิจารณาแบงก์
สถาบันคุ้มครองเงินฝากรื้อประกาศใหม่ หวั่นลูกค้ารายย่อยเข้าใจผิด เสนอให้สถาบันการเงินแจ้งเรตติ้ง
12 ต.ค. 2554

สถาบันคุ้มครองเงินฝากรื้อประกาศใหม่ หวั่นลูกค้ารายย่อยเข้าใจผิด เสนอให้สถาบันการเงินแจ้งเรตติ้ง 
นายสิงหะ นิกรพันธุ์ ผู้อำนวยการสถาบันคุ้มครองเงินฝาก เปิดเผยว่า ในเร็วๆ นี้จะปรับปรุงประกาศของสถาบันการเงินคุ้มครองเงินฝากที่ให้สถาบันการเงินนำไปติดตามสาขาต่างๆ ใหม่ โดยจะระบุให้ชัดเจนว่า จะคุ้มครองเฉพาะเงินฝากอย่างเดียว 
นายสิงหะ กล่าวว่า ปัจจุบันสถาบันการเงินมีการขายผลิตภัณฑ์การเงินที่มีความหลากหลาย เช่น การขายหน่วยลงทุน ตั๋วแลกเงิน และประกัน ทำให้ประชาชนผู้ฝากเงินเข้าใจผิดคิดว่าการติดสติกเกอร์สถาบันคุ้มครองเงินฝาก จะให้การคุ้มครองผลิตภัณฑ์ทางการเงินของสถาบันการเงินทุกประเภท
ทั้งนี้ ยังได้เรียกร้องให้สถาบันการเงินทุกแห่งควรที่จะเปิดเผยผลการจัดอันดับเครดิต หรือฐานะทางการเงินและความมั่งคงให้ลูกค้าได้รับทราบ เพื่อประกอบการตัดสินใจในการฝากเงินเหมือนกับตลาดหลักทรัพย์ ที่มีข้อกำหนดให้บริษัทต่างๆ ที่จะออกหลัก ทรัพย์หรือตราสารหนี้ต่างๆ จะต้องทำเรตติ้งเพื่อเป็นข้อมูลให้กับผู้ลงทุน 
นายสิงหะ กล่าวว่า ปัจจุบันมีสถาบันประกันเงินฝากที่มีเงินสมทบอยู่ร่วม 8 หมื่นล้านบาท ส่วนใหญ่ลงทุนหลักทรัพย์ที่ไม่มีความเสี่ยง เช่น พันธบัตรของรัฐบาล รวมทั้งฝากเงินกับสถาบันการเงินของรัฐ